נשמה של כלב

עלילה

בשנות ה-50 נולד גור בשם טובי, שתוהה מה המטרה האמיתית של החיים. שבועיים לאחר מכן, בעת שהוא משחק עם אחיו, טובי נלקח משם לבית מחסה לחיות ומורדם. ברגעיו האחרונים הוא תוהה אם "הנאה" היא מטרת החיים.
רוחו של טובי מתגלמת מחדש כגור רטריבר ב-1961. טובי עוזב את הכלוב שלו ונמצא על ידי שני פועלי אשפה שמתכננים למכור אותו. הם יוצאים לשתות, וטובי נשאר בתוך משאית האיסוף שלהם. הוא ניצל ממכת חום על ידי אליזבת מונטגומרי (ג'ולייט ריילנס) ובנה איתן (בריס גהיסר). הם מביאים את הגור הביתה, מאמצים אותו וקוראים לו ביילי.
ביילי ואיתן נקשרים במהירות, במיוחד במהלך הקיץ, כאשר המשפחה מבקרת בחווה של הסבים של איתן. אחרי כמה שנים ואחרי כמה ניסיונות להתקדם בתפקידו, אביו של איתן הופך לאלכוהוליסט.
במהלך הקיץ, איתן הולך עם ביילי ליריד ופוגש את חנה (בריט רוברטסון), והם מתחילים לצאת ביחד. איתן וחנה מבלים את הקיץ שלהם מאושרים כשהם מתכננים ללכת לאותו קולג' ביחד. איתן מקבל מלגת פוטבול וחנה מתכננת ללכת אחריו במסלול אקדמי. לילה אחד, כשאיתן חוזר לביתו, הוא רואה שאביו שיכור. כאשר אביו פונה אליו, אמו של איתן מנסה להפריד בניהם, ואביו דוחף אותה אל הקרקע. איתן מורה לאביו לעזוב ולעולם לא לחזור.
מאוחר יותר, במהלך משחק פוטבול, לאיתן מוצעת מלגה מלאה במדינת מישיגן. באותו לילה חברו לקבוצה, טוד, זורק כנקמה זיקוקים לתוך ביתו של איתן. כתוצאה מכך פורצת שריפה בבית. ביילי מעיר את איתן, שהולך להציל את אמו. לאחר שהם מגלים שהם לא מסוגלים לצאת מהדלת הם יוצאים דרך חלון חדר השינה של אמו למעלה. איתן מוריד את אימו ראשונה עם סדינים לשכנים למטה, ואחרי כן את ביילי. כאשר הוא מנסה לרדת הסדינים נקרעים והוא נאלץ לקפוץ מהחלון הבוער. בעקבות הנפילה הוא שובר את רגלו ונאלץ לוותר על מלגת הפוטבול שלו. לאחר שאיתן מפונה לבית החולים, תוקף ביילי את טוד ומפיל לו את הזיקוקים מהכיס, ובכך גורם למעצרו. לאחר הפציעה איתן נאלץ ללכת לבית ספר חקלאי שבו הוא לומד לטפל בחווה של סבו וסבתו. בעקבות כך הוא נכנס לדיכאון ונפרד מחנה לפני שהיא עוברת לקולג'. כאשר איתן נוסע לקולג' החקלאי הוא משאיר את ביילי עם הסבים שלו. זמן קצר לאחר מכן, ביילי מזדקן ובריאותו מתחילה להדרדר. משפחתו של איתן לוקחת את ביילי לווטרינר שאומר להם שלא יכול להציל את ביילי. הם מתקשרים לאיתן כדי שיפרד מביילי לפני שהוא מת.
לאחר שהוא מת, ביילי חוזר לחיים בתור אלי, כלבת רועים גרמנייה שמשמשת ככלבה משטרתית. ביילי חי את חייו החדשים כאשר הוא עדיין זוכר את גלגולו הקודם ואת איתן. אלי היא שותפה של קצין משטרה אלמן בשם קרלוס רואיז (ג'ון אורטיז) ממשטרת שיקגו שרואה בעבודה יעד לחיים. השניים יוצרים מערכת יחסים קרובה המסתיימת לאחר שאלי מצילה נערה חטופה מטביעה ואז נורת למוות על ידי החוטף כאשר היא מצילה את קרלוס. קרלוס פורץ בבכי כשכלבתו היקרה מתה בזרועותיו.
ביילי עובר לגלגול הבא שלו כגור כלבים של סטודנטית בשם מאיה (קירבי האוול-בפטיסט), שקוראת לו טינו. מאיה בודדה, וטינו מנסה למצוא לה אושר כלשהו. היא מתחילה במערכת יחסים עם סטודנט אחר בקולג' בשם אל, כאשר טינו מתאהב ברקסי, הכלבה של אל. מאיה ואל נישאים ונולדים להם 3 ילדים. יום אחד הולכת רקסי לווטרינר וכאשר היא אינה חוזרת ליבו של טינו נשבר. כשהוא שוכב טינו מודה על החיים שלו ומת פעם נוספת.
ביילי עובר גלגול נוסף והפעם ככלב רועים אוסטרלי בשנת 2010. הוא מאומץ על ידי אישה צעירה עירונית בשם וונדי, אשר קוראת לו וופלס. בעלה המוזנח של וונדי, ויקטור, מסרב לתת לה לשמור על וופלס וקושר אותו בחצרם. לאחר כמה שנים הוא לוקח אותו ונוטש אותו במקום לא ידוע. וופלס עושה את דרכו אל האזור שבו הוא בילה את חייו כביילי. הוא מוצא את ביתו של איתן ונשאר בפתח ביתו בתקווה שיזכור אותו. איתן אינו מזהה אותו ומוסר אותו למקלט החיות המקומי, אך בסופו של דבר מאמץ אותו וקורא לו באדי. באדי חש כי מצא את מטרת החיים האמיתית ומאחד בין איתן לחנה, אהבת נעוריו של איתן, והם מתחתנים.
באדי משכנע את איתן שהוא כלב ילדותו האהוב, על ידי ביצוע כמה מהלכים והבעת תגובות למילות מפתח שהיו ידועים רק לשניהם, כגון "כלב בוס". בסופו של דבר משכנע באדי את איתן שהוא אכן ביילי, איתן משנה את שמו, והם משחקים באותה דרך כמו שנהגו בעבר. ביילי מספר שהחיים קשורים לכיף, להציל אחרים, למצוא מישהו להיות איתו, לא להתעצבן מהעבר או מהעתיד ולחיות בשביל היום.

הפקה

בשנת 2015 רכשה דרימוורקס את זכויות הסרט. ב-8 במאי 2015 הוכרז שלאסה הלסטרם יביים את הסרט.  ב-5 באוגוסט 2015 הצטרפו בריט רוברטסון ודניס קוויד לצוות השחקנים. ב-15 באוקטובר 2015 נבחר ברדלי קופר לדבב את קולו של טובי, אך לבסוף הוא הוחלף בג'וש גאד.

סרט המשך

ב-21 ביוני 2017 הודיע מנכ"ל אמבלין אנטרטיינמנט, מייקל רייט, ​​על הפקת סרט המשך. ב-26 באוגוסט 2018 החלה יוניברסל בהפקת סרט ההמשך, והוא שוחרר ב-17 במאי 2019 בארצות הברית תחת השם "A Dog's Journey". בישראל נקרא הסרט "נשמה של כלב 2".